Polisieman se twee dogters vas vir sy moord | Maroela Media
Polisieman se twee dogters vas vir sy moord
Die polisie in Limpopo het vier verdagtes in hegtenis geneem vir die "wreedaardige" moord op 'n polisieman van dié provinsie.
Brig. Motlafela Mojapelo, woordvoerder van die polisie, sê twee van die verdagtes is dogters van die oorlede adjudant-offisier.
Volgens hom is die verdagtes, tussen 19 en 26 jaar oud, twee susters en twee broers. Die broers het egter tot dusver nié 'n familieverbintenis met die polisieman nie.
Motlafela sê die polisieman is glo Maandagaand omstreeks 23:00 met sy aankoms by die huis deur 'n onbekende man aangeval. Volgens 'n ondersoek het die verdagte die polisieman met 'n skerp voorwerp aangeval. Die dogters het glo deur die venster gekyk en gesien hoe hul pa "soos 'n dier geslag word". Die man is op die toneel dood.
Mojapelo sê die vier verdagtes is nié gelyktydig in hegtenis geneem nie. Die polisie kon eers daarin slaag om 'n 21-jarige vrou en 'n 19-jarige man vas te trek, waarna hulle Vrydag ook 'n 26-jarige vrou en 'n 24-jarige man in hegtenis geneem het.
"Die twee jonger verdagtes het Vrydag in die Vuwani-landdroshof verskyn en sal tot volgende week Vrydag in polisieaanhouding bly," het hy gesê.